भारतीय मौसम विभाग की ओर से जारी किए गए एक पूर्वानुमान में बताया गया है कि इस बरस मार्च से मई तक देश का तापमान सामान्य से दो डिग्री सेल्सियस अधिक रह सकता है। भारत के कई-कई हिस्सों में चलने वाली लू भी इस मर्तबा कुछ अधिक उग्रता दिखा सकती है। सामान्य से अधिक रहने वाले उक्त तापमान के पीछे ग्लोबल वॉर्मिंग को ही ज़िम्मेदार माना गया है। अमेरिकी अंतरिक्ष एजेंसी नासा और ब्रिटेन के मौसम विभाग ने भी इसी आशय की पुष्टि करते हुए, तकरीबन 167 बरस के आंकड़ों से तैयार की गई अपनी एक रिपोर्ट में स्पष्ट किया है कि वर्ष 2017 अलनीनो के बिना भी अब तक का तीसरा सबसे गर्म वर्ष रहा है। मौसम वैज्ञानिकों की सर्वेक्षण रिपोर्टों में बताए गए पूर्वानुमान वाकई गहरी चिंता का विषय हैं; क्योंकि प्राकृतिक-संसाधनों के प्रति मानवीय-हस्तक्षेप की क्रूरताएँ कुछ इस हद तक बढ़ती जा रही हैं कि पृथ्वी का तापमान लगातार बढ़ते-बढ़ते असहनीय स्थिति में पहुँचता जा रहा है। अन्यथा नहीं है कि अगर हालात यही रहे तो वाकई पृथ्वी पर जीवन सामान्य नहीं रह पाएगा। बहुत संभव है कि इस बार पृथ्वी कुछ ज़्यादा ही तपेगी और मैदानी इलाकों के साथ ही साथ पहाड़ी इलाकों में भी रिकॉर्ड गर्मी पड़ेगी।